Source: https://www.najpravo.sk/dovodove-spravy/rok-2011/184-2011-z-z.html?addToFavorite
Timestamp: 2019-09-17 14:23:30+00:00
Document Index: 9208368

Matched Legal Cases: ['§ 1', '§ 2', '§11', '§ 2', '§ 5', '§ 11', '§ 11', '§ 25', '§ 35', '§ 35']

184/2011 Z. z. | Rok 2011 | Najprávo.sk - najlepší právny poradca
28.6. 2011, 16:52 | Edmund Horváth
Vzhľadom na to, že z dôvodu implementácie smernice Európskeho parlamentu a Rady 2004/8/ES zo dňa 11. februára 2004 o podpore kogenerácie založenej na dopyte po využiteľnom teple na vnútornom trhu s energiou a ktorou sa mení a dopĺňa smernica 92/42/EHS bol prijatý zákon č. 309/2009 Z. z. o podpore obnoviteľných zdrojov energie a vysoko účinnej kombinovanej výroby a o zmene a doplnení niektorých zákonov bolo potrebné vykonať úpravu doteraz účinného zákona č. 657/2004 Z. z. o tepelnej energetike.
Návrh zákona reaguje aj na potreby aplikačnej praxe, z ktorej vyplynula nevyhnutnosť spresniť niektoré ustanovenia platného zákona.
V zákone sa jednoznačne špecifikuje predmet podnikania v tepelnej energetike. Definícia kombinovanej výroby elektriny a tepla sa nahrádza odkazom na definíciu uvedenú v zákone č. 309/2009 Z. z. o podpore obnoviteľných zdrojov energie a vysoko účinnej kombinovanej výroby a o zmene a doplnení niektorých zákonov.
Vzhľadom na potreby praxe sa zavádza definícia centralizovaného zásobovania teplom. Predlžujú sa lehoty potrebné na vykonanie prípadných zmien v súvislosti s povolením na podnikanie v tepelnej energetike.
Podľa navrhovaného znenia môže pre zariadenia s výkonom viac ako 10 MW o vydanie osvedčenia o súlade pripravovanej výstavby sústavy tepelných zariadení alebo jej časti s dlhodobou koncepciou Energetickej politiky Slovenskej republiky požiadať aj subjekt, ktorý nie je podnikateľom.
V súvislosti s udeľovaním pokút boli zosúladené výšky pokuty za podobné správne delikty, pôvodné hodnoty pokút boli prepočítané na eurá a zaokrúhlené smerom nadol.
Predložený návrh zákona je v súlade s Ústavou Slovenskej republiky, ústavnými zákonmi a inými zákonmi Slovenskej republiky, medzinárodnými zmluvami a inými medzinárodnými dokumentmi, ktorými je Slovenská republika viazaná.
Predložený návrh zákona si nevyžiada zvýšené nároky na verejné rozpočty, nebude mať dopad na obyvateľov, hospodárenie podnikateľskej sféry a iných právnických osôb, ani na životné prostredie, zamestnanosť a na podnikateľské prostredie.
V súvislosti so stanovením podmienok podnikania sa zrušil pôvodný odkaz na obchodný zákonník. Bližšie vymedzenie predmetu podnikania je uvedené v § 1 ods. 2 a 3.
Slová „pre odberateľa alebo konečného spotrebiteľa" sa odstraňujú z dôvodu nadbytočnosti vzhľadom na definíciu rozvodu tepla v § 2 písm. k).
Predmetom podnikania podľa tohto zákona nie je výroba a rozvod tepla pre vlastné využitie a taktiež výroba a rozvod tepla vykonávané rozpočtovými, príspevkovými a neziskovými organizáciami. Výhoda týchto subjektov v porovnaní s ostatnými spočíva v skutočnosti, že na výrobu a rozvod tepla nepotrebujú povolenie, čím sú ušetrené verejné výdavky, ale podliehajú oznamovacej povinnosti podľa §11.
Pôvodná definícia kombinovanej výroby elektriny a tepla uvedená v § 2 písm. r) sa v celom zákone nahrádza odkazom na definíciu kombinovanej výroby elektriny a tepla uvedenú v zákone č. 309/2009 Z. z. o podpore obnoviteľných zdrojov energie a vysoko účinnej kombinovanej výroby, ktorým sa preberá smernica 2004/8/ES o podpore kogenerácie založenej na dopyte po využiteľnom teple na vnútornom trhu s energiou.
Predlžuje sa termín na ustanovenie nového zodpovedného zástupcu na 30 dní od skončenia výkonu funkcie pôvodného zodpovedného zástupcu. Dôvodom je nedostatok odborne spôsobilých osôb a ich nerovnomerná lokalizácia.
V § 5 ods. 7 sa upravujú pôvodne nesprávne uvedené odseky v súvislosti s dokladmi, ktoré je potrebné priložiť k žiadosti o vydanie povolenia. Ďalej sa z dôvodu praktickej aplikácie dopĺňa možnosť k žiadosti o vydanie povolenia na podnikanie v tepelnej energetike u pripravovaných zariadení namiesto dokladu o vlastníckom vzťahu alebo inom obdobnom právnom vzťahu k sústave tepelných zariadení predložiť osvedčenie o súlade pripravovanej výstavby sústavy tepelných zariadení alebo jej časti. Táto úprava umožňuje vydať povolenie ešte pred ukončením výstavby sústavy tepelných zariadení.
Predlžuje sa termín pre povinnosť podať návrh na zápis do obchodného registra alebo do iného príslušného registra z pôvodných 30 dní od právoplatnosti povolenia na podnikanie v tepelnej energetike na 90 dní z dôvodu praktickej aplikácie zákona.
Predlžuje sa lehota pre povinnosť požiadania o vykonanie zmeny v povolení na podnikanie v tepelnej energetike z pôvodných 15 dní na 30 dní. Táto zmena je zavedená z dôvodu praktickej aplikácie zákona.
Podľa pôvodného znenia povolenie na podnikanie v tepelnej energetike zaniklo, ak držiteľ povolenia nepodal návrh na zápis predmetu podnikania uvedeného v povolení do obchodného registra alebo do iného príslušného registra do 30 dní od právoplatnosti povolenia. Z dôvodu praktickej aplikácie je táto lehota predĺžená na 90 dní.
Ustanovenie rozširuje dôvody, ktoré sú pre úrad dôvodom na rozhodnutie o zrušení povolenia.
Jedná sa o legislatívno-technickú úpravu v súvislosti s vymedzením právnických osôb, ktoré nie sú podnikateľmi podľa tohto zákona, ale podliehajú oznamovacej povinnosti.
Z § 11 sa vypúšťa sa odsek 2, nakoľko celý § 11 sa vzťahuje na právnické osoby. Jedná sa o legislatívno-technickú úpravu vzhľadom na zosúladenie s novým odsekom 1. Nasledujúce odseky sa prečíslujú.
Jedná sa o legislatívno-technickú úpravu v súvislosti s bodom 1.
Jedná sa o legislatívno-technickú úpravu z dôvodu zavedenia definície kombinovanej výroby elektriny a tepla v zákone č. 309/2009 Z. z., ktorým sa preberá smernica 2004/8/ES.
Pre hodnotenie žiadosti o vydanie osvedčenia o súlade pripravovanej výstavby sústavy tepelných zariadení alebo jej časti s dlhodobou koncepciou Energetickej politiky Slovenskej republiky sa, vzhľadom na nutnosť napĺňania kritérií energetickej efektívnosti, pri výstavbe sústavy tepelných dopĺňa aj povinnosť posúdenia využitia vysoko účinnej kombinovanej výroby elektriny a tepla alebo obnoviteľných zdrojov energie v systémoch centralizovaného zásobovania teplom.
Z dôvodu zosúladenia všeobecne záväzných právnych predpisov sa mesačné bilancie pre kombinovanú výrobu elektriny a tepla budú vykonávať pre všetky povinné subjekty jednotne a síce podľa pripravovanej vyhlášky MH SR, ktorou sa ustanovuje spôsob výpočtu množstva elektriny vyrobenej kombinovanou výrobou, úspor primárnej energie a spôsob vykonávania mesačnej bilancie pre zariadenia na kombinovanú výrobu, a ktorá je vykonávacím predpisom k zákonu č. 309/2009 Z. z.
Jedná sa o legislatívno-technickú úpravu. Pôvodné znenie bolo v praxi nesprávne vysvetľované tak, že sa musí uplatniť maximálna schválená cena alebo maximálna určená cena a nie je možné prípadne použiť cenu nižšiu.
Jedná sa o bližšiu špecifikáciu dodržiavania hospodárnosti pri dodávke teplej úžitkovej vody.
Dopĺňa sa povinnosť pre dodávateľa znášať zvýšené náklady na ním spôsobenú nehospodárnu dodávku teplej úžitkovej vody.
Jedná sa o zosúladenie s existujúcimi všeobecne záväznými právnymi predpismi pre kombinovanú výrobu elektriny a tepla.
Z dôvodu praktickej aplikácie uplatnenia regulovanej ceny zemného plynu, ktorý sa použije na dodávku tepla pre domácnosti je pri objednanom množstve tepla potrebné vyčleniť podiel tepla určený pre domácnosti.
Jedná sa o legislatívno-technickú úpravu nakoľko odstúpenie od zmluvy je jednostranný právny úkon.
V § 25 odsek 3 sa navrhuje sa zrušiť písmeno b) vzhľadom na skutočnosť, že Vykonať technickú prehliadku tepelných zariadení za odberným miestom na účel zistenia prevádzkyschopnosti a funkčnosti týchto zariadení je možné len počas prevádzky týchto zariadení.
Jedná sa o legislatívno-technickú úpravu textu.
Jedná sa o legislatívno-technickú úpravu textu v súvislosti s názvom dokumentu „koncepcia rozvoja obce v oblasti tepelnej energetiky".
V súvislosti s udeľovaním pokút boli v § 35 odseku 1 zosúladené výšky pokuty za podobné správne delikty, pôvodné hodnoty pokút boli prepočítané na eurá a zaokrúhlené smerom nadol.
V § 35 sa odsek 2 vypúšťa z dôvodu, že nie sú stanovené ukazovatele energetickej účinnosti zariadení na výrobu tepla a distribúciu tepla a normatívne ukazovatele spotreby tepla pre všetky kategórie odberateľov.
Navrhovaná účinnosť je od 1. júla 2011.
ochrana osobnosti mediácia exekúcia spotrebiteľ dedenie dovolanie oslobodenie od súdnych poplatkov náhrada trov konania dokazovanie podielové spoluvlastníctvo rekodifikácia odvolanie judikatúra súdne poplatky premlčanie bezpodielové spoluvlastníctvo manželov náhrada škody vedľajší účastník úroky z omeškania trovy konania
Návštev: 11212090 | Pravidlá používania portálu | Napíšte nám | Tvorba web stránok, www.webcreators.sk | WebHosting, www.hostcreators.sk | Admin